CELEX: C2004/284/53
Language: el
Date: 2004-11-20 00:00:00
Title: Υπόθεση Τ-379/04: Προσφυγή της J. κατά της Επιτροπής των Ευρωπαϊκών Κοινοτήτων που ασκήθηκε στις 17 Σεπτεμβρίου 2004

20.11.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 284/27
            
         Προσφυγή της J. κατά της Επιτροπής των Ευρωπαϊκών Κοινοτήτων που ασκήθηκε στις 17 Σεπτεμβρίου 2004
   (Υπόθεση Τ-379/04)
   (2004/C 284/53)
   Γλώσσα διαδικασίας: η ιταλική
   Η J., εκπροσωπούμενη από τον δικηγόρο Carlo Forte, άσκησε στις 17 Σεπτεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Ευρωπαϊκής Επιτροπής.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της αρμόδιας για τους διορισμούς αρχής της 10.6.2004 με την οποία απορρίφθηκαν οι διοικητικές ενστάσεις της προσφεύγοουσας κατά των αποφάσεων της ΑΔΑ της 31.10.2003 και της 10.12.2003, με τις οποίες, αντιστοίχως, δεν της αναγνωρίστηκε δικαίωμα επί επιδόματος αποδημίας και αποζημιώσεως εγκαταστάσεως και της ζητήθηκε να επιστρέψει τα συναφή ποσά καθόσον δεν θεωρήθηκε ότι είχαν εφαρμογή τα άρθρα 4, παράγραφος 1, στοιχείο α), τελευταία φράση της δεύτερης περιπτώσεως, και 5, παράγραφος 1, του παραρτήματος VΙΙ, καθώς και το άρθρο 85 του Κανονισμού Υπηρεσιακής Καταστάσεως των υπαλλήλων των Ευρωπαϊκών Κοινοτήτων,
            
         
               —
            
            
               να ακυρώσει τις εν λόγω αποφάσεις της ΑΔΑ της 31.10.2003 και της 10.12.2003,
            
         
               —
            
            
               να διατάξει κάθε πρόσφορο μέτρο για την αποκατάσταση των δικαιωμάτων της προσφεύγουσας, συμπεριλαμβανομένης και της καταβολής τόκων υπερημερίας,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα, η οποία προτού δεχθεί τη θέση έκακτου υπαλλήλου της Επιτροπής στη Γενική Διεύθυνση Έρευνας εργαζόταν ως ερευνήτρια στην έδρα του Consiglio Nationale di Ricerca (CNR) στις Βρυξέλλες, βάλλει κατά της αρνήσεως της καθής να της αναγνωρίσει δικαίωμα επί επιδόματος αποδημίας και αποζημιώσεως εγκαταστάσεως.
   Η θέση της καθής στηρίζεται στο ότι το CNR, το οποίο δεν μπορεί να θεωρηθεί ως εντασσόμενο στη δομή της δημόσιας διοικήσεως, θα πρέπει να εξαιρεθεί από το πλαίσιο δραστηριότητας του Ιταλικού Κράτους, του οποίου ούτε τη βούληση εκφράζει ούτε τα άμεσα συμφέροντα εκπροσωπεί.
   Προς στήριξη των αιτημάτων της, η προσφεύγουσα επικαλείται κυρίως εσφαλμένη εφαρμογή του άρθρου 4, παράγραφος 1, στοιχείο α), δεύτερη περίπτωση, και του άρθρου 5, παράγραφος 1, του παραρτήματος VΙΙ του ΚΥΚ, στο μέτρο που, λόγω της ιδιότητας του δημοσίου υπαλλήλου, έπρεπε να της χορηγηθούν το ανωτέρω επίδομα και η ανωτέρω αποζημίωση. Αυτή είναι και η ερμηνεία του βελγικού Υπουργείου Εξωτερικών, το οποίο χορήγησε στην προσφεύγουσα «carte d'identité spéciale», στην οποία αναφέρεται ως ιδιότητα της προσφεύγουσας «Fonctionnaire italienne en mission officielle en Belgique».
   Διευκρινίζεται συναφώς ότι το CNR είναι νομικό πρόσωπο δημοσίου δικαίου στο οποίο, σύμφωνα με τη διάρθρωση της δημοσίας διοικήσεως, έχει απονεμηθεί ορισμένη αρμοδιότητα (υπαγόμενη στην κεντρική εξουσία) και διαθέτει υλικά μέσα και οργανωτική δομή, στελεχώνεται δε ακριβώς από δημοσίους υπαλλήλους διεπόμενους από τους περί δημοσίων υπαλλήλων κανόνες.
   Η προσφεύγουσα επικαλείται επίσης παράβαση του άρθρου 85 του ΚΥΚ.